Näitä aitoja on nyt ihan joka paikassa Tampereella – Mistä ne tulevat? Kuinka paljon niitä on?

Aitoja käytetään innokkaasti myös muualla kuin työmailla. Tämä kuva on otettu rautatieasemalta, missä työmaa-aidat suojaavat jostakin syystä ruukkuistutuksia. Marjo Rämö Katso isompi kuva

Marjo Rämö

Muovisista työmaa-aidoista on tullut tämän kesän näky Tampereella.

–Näitä kyseisiä aitoja on ollut kaupungilla ennenkin, mutta nyt niiden määrä on varmaankin satakertaistunut, sillä työmaita on ennätyksellisen paljon, Tampereen kaupungin rakennuttamisjohtaja Milko Tietäväinen kertoo.

Kaupungilla ei ole tarkkaa tietoa siitä, kuinka paljon muovisia aitoja on parhaillaan käytössä, sillä niitä ovat hankkineet useat eri tahot. Aitoja on muun muassa Tampereen kaupungin, Raitiotieallianssin ja urakoitsijoiden omistuksessa.

Paras tieto aitojen lukumäärästä löytyy Normiopasteesta, joka on toimittanut suurimman osan Tampereella käytössä olevista aidoista. Normiopaste Oy on Suomen johtava liikennetuotteiden myyjä ja valmistaja. Yrityksen kotipaikka on Tampereella.

–Olemme toimittaneet kaupungille tähän mennessä noin 15 kilometrin verran erilaisia aitoja, joista osa on teräksisiä. Valkoisten aitojen osuus on 6,7 kilometriä, Normiopasteen toimitusjohtaja Tommi Saarni kertoo.

Valkoiset aidat kulkevat nimellä Euro-aita, ja ne on tarkoitettu suojaamaan työntekijöitä ja jalankulkijoita sekä ohjaamaan liikennettä.

Valkoiset aidat ovat saksalaisvalmisteisia.

–Syynä on hinta, ne ovat siellä halvimpia. Tällaisia aitoja ei taideta edes valmistaa Suomessa.

Tampereella on pistetty merkille, että työmaa-aidoilla on ympäröity mitä pienimmätkin kohteet.

–Kaikki työmaat on aidattava. Aiemmin käytettiin mitä erilaisimpia tapoja, muun muassa lippusiimaa, Tietäväinen kertoo.

Siihen, miksi valkoinen muoviaita on alkanut yleistyä, ei ole yhtä syytä. Raitiotieallianssilta kerrotaan, että allianssi on päätynyt Euro-aitaan, koska ne ovat yleisesti hyväksi todettuja ja kustannustehokkaita.

Tietäväinen kertoo, että muovisista aidoista on annettu palautetta harvakseltaan. Päällimmäisenä huolenaiheena on ollut se, ettei aitojen läpi näe. Esimerkiksi suojatien viereen laitettu aita on riski, koska aidan takana saattaa olla lapsi aikeissa ylittää tien.

–Jos havaitsee paikkoja, joissa aita on vaarallisessa paikassa, siitä kannattaa ilmoittaa heti Palvelupiste Frenckelliin. Tieto ohjataan sieltä työmaalle, Tietäväinen kertoo.

Aitoja käytetään innokkaasti myös muualla kuin työmailla. Tämä kuva on otettu rautatieasemalta, missä aidat suojaavat kukkaistutuksia.

Itsenäisyydenkatu:

Rautietunneli.

Aidat osoittavat, että linja-autopysäkki ei ole käytössä. Kuva rautatieaseman edestä.

Aita osoittaa kiertotien Kalevan kirkon edustalla:

Tämä aita makaa kenturalla Kalevan puistotiellä.

Muoviaita tukeutuu toiseen aitaan Itsenäisyydenkadulla.